รัฐบาล เพิ่มมาตรการช่วยเหลือเกษตรกรผู้ปลูกข้าว อนุมัติมาตรการรักษาเสถียรภาพราคาข้าวเปลือก คู่ขนานโครงการประกันรายได้
รัฐบาล เพิ่มมาตรการช่วยเหลือเกษตรกรผู้ปลูกข้าว อนุมัติมาตรการรักษาเสถียรภาพราคาข้าวเปลือก คู่ขนานโครงการประกันรายได้ นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยถึงความคืบหน้าการดำเนินโครงการประกันรายได้เกษตรกรผู้ปลูกข้าว ซึ่งเป็นหนึ่งพืชเกษตรสำคัญที่รัฐบาลมีนโยบายประกันรายได้ให้เกษตรกรที่ปลูกพืชเกษตรสำคัญ 5 ชนิด ประกอบด้วย ข้าว มันสำปะหลัง ปาล์มน้ำมัน ยางพารา และข้าวโพด ทั้งนี้หลังจากผ่านความเห็นชอบจากที่ประชุมคณะรัฐมนตรีแล้วได้มีการโอนเงินส่วนต่างให้เกษตรกรไปแล้ว รวมถึงข้าวบางชนิดที่ไม่ได้รับเงินส่วนต่าง เช่น ข้าวหอมมะลิ ข้าวหอมนอกพื้นที่ ข้าวเหนียว เนื่องจากราคาข้าวดังกล่าวในตลาดปัจจุบันมีราคาสูงกว่ารายได้ที่รัฐบาลประกัน แต่ในงวดต่อไปเกษตรกรผู้ปลูกข้าวหอมมะลิ ข้าวหอมนอกพื้นที่ จะได้รับเงินส่วนต่างแล้วเช่นกัน นอกจากนี้ เพื่อเป็นการกระตุ้นเศรษฐกิจช่วงปลายปี 2562 ล่าสุดที่ประชุมคณะรัฐมนตรีได้มีมติอนุมัติงบประมาณเพิ่มเติมตามโครงการสนับสนุนต้นทุนการผลิตให้เกษตรกรผู้ปลูกข้าว ปีการผลิต 2562/63 ในอัตรา 500 บาทต่อไร่ ไม่เกิน 20 ไร่ต่อราย ให้กับเกษตรกรที่ยังไม่ได้รับการชดเชยต้นทุนการผลิตที่มาขึ้นทะเบียนประมาณ 260,000 ครอบครัว โครงการช่วยเหลือค่าเก็บเกี่ยวและปรับปรุงคุณภาพข้าว ปีการผลิต 2562/63 ให้ความช่วยเหลือเกษตรกรในอัตราไร่ละ 500 บาท ครัวเรือนละไม่เกิน 20 ไร่ หรือครัวเรือนละไม่เกิน 10,000 บาท โดยมีเงื่อนต้องมีการเก็บเกี่ยวจริงและไม่ซื้อซ้อนกับโครงการประกันรายได้เกษตรกรหรือไม่ซ้ำซ้อนกรณีผู้ได้รับเงินเยียวยาผู้ประสบภัยธรรมชาติในช่วงเวลาที่ผ่านมานอกจากนี้ เพื่อป้องกันปัญหาราคาข้าวตกในช่วงผลผลิตออกสู่ตลาดเป็นจำนวนมาก ที่ประชุมคณะรัฐมนตรียังมีมติอนุมัติมาตรการรักษาเสถียรภาพราคาข้าวเปลือก ปีการผลิต 2562/63 คู่ขนานโครงการประกันรายได้เกษตรกรผู้ปลูกข้าว เป็นการพยุงราคาในช่วงที่ผลผลิตออกสู่ตลาดเป็นจำนวนมาก ประกอบด้วย โครงการสินเชื่อชะลอการขายข้าวเปลือก กรณีเกษตรกรฝากเก็บข้าวเปลือกไว้ในยุ้งฉาง ในระยะเวลา 1-5 เดือนจะได้รับเงินชดเชยค่ารักษาคุณภาพข้าวเปลือก 1,500 ล้านบาทต่อตัน และยังสามารถนำไปเป็นหลักประกันเงินกู้กับธนาคารเพื่อการเกษตรและสหกรณ์การเกษตร หรือ ธกส. ได้อีก โดยจะได้รับวงเงินกู้ร้อยละ 80 อัตราดอกเบี้ยต่ำ ในกรณีสถาบันเกษตรกรสามารถรวบรวมผลผลิตจากเกษตรกรนำมาเก็บไว้ จะได้รับเงินชดเชย 1,500 บาทต่อตันเช่นกัน โดยแบ่งให้กับสถาบันเกษตรกร 1,000 บาทต่อตัน เกษตรกรจะได้รับ 500 บาทต่อตัน ส่วนโรงสีข้าวที่รับซื้อข้าวจากเกษตรกรแล้วนำมาเก็บในสต๊อกเป็นระยะเวลา 2-6 เดือน ผู้ประกอบการโรงสีข้าวจะได้รับการชดเชยอัตราดอกเบี้ยร้อยละ 3.0 อย่างไรก็ตามคาดว่ามาตรการดังกล่าวช่วยดูดซับปริมาณข้าวเปลือกในช่วงที่ผลผลิตออกสู่ตลาดมากได้ถึง 6.5 ล้านตันข้าวเปลือก วงเงินกว่า 2,572 ล้านบาท